## **Návrh na schválenie transferu vo výške 6 579 800,70 EUR (zdroj EFRR 85%, EÚ), z alokácie Rady partnerstva BBSK z opatrenia 5.2.5 do opatrenia 5.1.5 alokácie Kooperačnej rady udržateľného mestského rozvoja Banská Bystrica na projektový zámer Integrovanej územnej investície Obnova Kaštieľa Radvanských v Banskej Bystrici.**

Mesto Banská Bystrica ako žiadateľ má záujem realizovať projekt Obnova Kaštieľa Radvanských v Banskej Bystrici. Predmetom tohto projektu je komplexná obnova národnej kultúrnej pamiatky Kaštieľ Radvanských, ktorý sa nachádza na území mesta Banská Bystrica.

Obnovou tejto stavby bude vytvorený plnohodnotný viacúčelový reprezentatívny kultúrno-spoločenský priestor a kultúrno-poznávacie a vzdelávacie centrum pre mesto Banská Bystrica a Banskobystrický samosprávny kraj s nadregionálnym významom a medzinárodným dosahom, ktorý bude pozostávať z niekoľkých prezentačných priestorov a bude napĺňať kultúrno – poznávacie, umelecké, spoločenské, vzdelávacie a osvetové poslanie. Bude miestom realizácie podujatí a programov ako sú reprezentatívne plesy, tematické podujatia a festivaly, koncerty, odborné kongresy a vzdelávacie podujatia, vernisáže, výstavy, projekcie a i.;

Zámerom mesta je zriadiť v obnovených priestoroch aj zážitkovú expozíciu Európske centrum bábkarstva zo zbierok významného slovenského ľudového bábkara z Banskej Bystrice - Antona Anderleho, ktorý pochádzal zo slávnej bábkarskej rodiny Anderlovcov z Radvane – stála expozícia (viac ako 1000 bábok) bude súčasťou „Anderleho cesty“;

Mesto plánuje v priestoroch kaštieľa zriadiť stálu expozíciu histórie rodu Radvanských a mestskej časti Radvaň, osobností Radvane (Sládkovič a i.), ale aj ďalších významných osobností verejného a kultúrneho života mesta Banská Bystrica a regiónu Banskobystrického kraja;

V obnovenej stavbe budú zároveň vytvorené výučbové priestory pre poslucháčov Akadémie umení a reprezentačné priestorov pre atraktívnu prezentáciu výsledkov ich tvorivej práce;

Celkové oprávnené výdavky (COV) projektu predstavujú 16 000 000,00 EUR (EÚ zdroj 13 600 000,00 EUR).

Pre realizáciu projektu sa chce žiadateľ uchádzať o nenávratný finančný príspevok z Programu Slovensko v rámci Výzvy na predkladanie žiadostí o poskytnutie nenávratného finančného príspevku na investície do kultúry, prírodného dedičstva a cestovného ruchu PSK-MIRRI-014-2024-ITI-EFRR.

Vzhľadom k tomu, že objekt kaštieľa sa nachádza na území mesta Banská Bystrica, projekt by mal byť financovaný z alokácie opatrenia 5.1.5, ktorá bola pridelená územiu UMR Banská Bystrica. Výška alokácie (EÚ zdroj) pre dané územie a opatrenie predstavuje 7 946 342,00 EUR a nepostačuje pre financovanie celkových oprávnených výdavkov projektu.

S ohľadom na skutočnosť, že uvedený projekt má nadregionálny charakter a obnovená pamiatka bude slúžiť nielen pre účely mesta Banská Bystrica, ale aj Banskobystrického samosprávneho kraja, bolo v záujme BBSK uvedenú alokáciu navýšiť a umožniť financovanie projektu v celej hodnote oprávnených výdavkov. Po rokovaní s BBSK došlo k dohode o transfere alokácie z opatrenia 5.2.5 Rady partnerstva BBSK do alokácie opatrenia 5.1.5 územia UMR Banská Bystrica. Rada partnerstva BBSK per-rollam hlasovaním (30.12.2024-15.01.2025) bude schvaľovať uznesením č. 1/2025 transfer alokácie prostriedkov z opatrenia 5.2.5 do opatrenia 5.1.5 vo výške 6 579 800,70 € (EÚ zdroj) na financovanie predmetného projektového zámeru Obnova kaštieľa Radvanských v Banskej Bystrici, pre žiadateľa Mesto Banská Bystrica.

Zároveň na rokovaní Kooperačnej rady UMR Banská Bystrica, ktoré sa bude konať 15.1.2025, bude uznesením č. 11/2025 tento transfer alokácie schválený.

Týmito krokmi sa navýši alokácia opatrenia 5.1.5 pre územie UMR Banská Bystrica na financovanie predmetného projektu v celej predpokladanej sume oprávnených výdavkov.

Na zasadnutí Kooperačnej rady UMR Banská Bystrica dňa 15.1.2025 bude schválený aj projektový zámer Obnova Kaštieľa Radvanských v Banskej Bystrici.

Po realizácii týchto krokov a schválení uvedeného transferu Monitorovacím výborom pre Program Slovensko sa vytvoria podmienky pre financovanie predmetného projektu v plnej sume celkových oprávnených výdavkov.

Prílohy: 1) Formulár PZ IÚI – Obnova Kaštieľa Radvanských v Banskej Bystrici

2) Stanovisko k PZ IÚI

3) Návrh uznesenia a dôvodová správa RP BBSK č. 1/2025

4) Návrh uznesenia a dôvodová správa KR UMR Banská Bystrica č. 11/2025

5) Návrh uznesenia a dôvodová správa KR UMR Banská Bystrica č. 17/2025